# 

# **Eesti Euroopa Liidu teadus- ja arendustegevuse partnerlustes osalemise kava (2017-2020) seletuskiri**

## **Sissejuhatus**

Euroopa Liidu partnerlustes osalemise strateegilise raamistiku eelnõu kinnitati Vabariigi Valitsuse 5.02.2015.a korraldusega nr 61 Eesti teadus- ja arendustegevuse ning innovatsiooni (TAI) strateegia 2014-2020 „Teadmistepõhine Eesti” rakendusplaani lisana. Eesti Euroopa Liidu teadus- ja arendustegevuse partnerlustes osalemise kava (edaspidi osaluskava) eesmärk on määrata riigi osaluse põhimõtted EL partnerlustes, kirjeldada valikute tegemise otsustusprotsessi ja osapoolte rollijaotust.

Raamistik hõlmab EL Toimimise Lepingu artikkel 185-l põhinevaid ühisprogramme, teadusuuringute ühise kavandamise algatusi (Joint Programming Initiatives, JPI), ühiseid tehnoloogiaalgatusi (Joint Technology Initiatives, JTI), Euroopa Tehnoloogia- ja Innovatsiooninstituudi (EIT) teadmis- ja innovatsiooni kogukondade (Knowledge and Innovation Communities, KIC) teaduskoostööd, FET (Future and Emerging Technologies) partnerlusi, Euroopa Teadustaristute strateegiafoorumi (ESFRI) tegevuskava objekte (sh Euroopa teadustaristute konsortsiume (ERIC)) ja ERA-NET ühiskonkursse.

EL avaliku sektori partnerluste kaasrahastamine Euroopa Komisjoni poolt (st rahaline võimendustegur liikmesriigi panusele) sõltub partnerluse liigist ning võib ulatuda näiteks EJP Cofund[[1]](#footnote-1) puhul kuni 70%­-ni, EL toimimise lepingu artikkel 185 alusel ellu kutsutud programmide puhul kuni 50%-ni ja on ERA-NET skeemi projektidel 33%. Viimaste puhul võib Komisjoni panus olla erinev ka taotlusvoorude lõikes.

Eesti teadusagentuuri (ETAg) ülesanne on koondada info Eesti teadus- ja arendustegevusse kaasatud organisatsioonide ettepanekutest EL partnerlustes osalemise kohta ning kogutud informatsiooni põhjal koostada osaluspõhimõtetest ning rahalistest vahenditest lähtudes osaluskava ettepanek ja esitada see teaduspoliitika komisjonile arutamiseks. Kord aastas või vajadusel sagedamini vaadatakse kava üle ja seda muudetakse, võttes arvesse lõppevaid ja lisanduvaid teadusalaseid partnerlusi ning rahalisi võimalusi ning rahastajate huve.

Osaluskava ettepaneku koostamisel on lähtutud EL partnerlustes osalemise strateegilises raamistikus seatud valikupõhimõtetest: Osalemine aitab kaasa sotsiaalmajanduslike probleemide lahendamisele, mille puhul Eesti enda ressurssidest ei piisa ning mille lahendamiseks on vajalik riikidevaheline koostöö, aitab kaasa valdkondliku arengukava eesmärkide saavutamisele, võimaldab valdkonnal teha arenguhüppe, anda edasisele arengule tõuke või viia läbi märgatava kvalitatiivse mõjuga muudatusi; aitab kaasa ühiskonna, majanduse ja teaduse arenguga seotud eesmärkide saavutamisele, võimaldab suurendada teadus- ja arendusasutuste ning kõrgkoolide võimekust teenida ühiskonna ja majanduse huvisid ning on vajalik kompetentside arendamiseks ning toetab rahvusvahelistumist ja tippteadust.

## **Ülevaade osaluskavas toimunud muudatustest**

Eesti EL partnerluste osaluskava on toodud tabelina ning see sisaldab endas toodud partnerluste loetelu, nende ajalist kestvust ning aastate lõikes välja toodud rahastamist nii riigieelarvelistest (RE) kui struktuurifondide vahenditest (SF). Osaluskava kestvust on võrreldes eelmise aasta dokumendiga pikendatud ja täpsustatud kuni aastani 2020. Ülevaatlikkuse saavutamiseks on kavas toodud ka 2016.a. andmed. Osaluskava uuendamisel on täpsustatud rahastajate huvid partnerlustes osalemiseks. Mitme algatuse puhul on huvitatud osapool väljendanud soovi taotlusvoorude rahastamisel, aga eelarve planeerimise protsessis ei ole veel fikseeritud konkreetseid summasid. Samuti ollakse mitmes algatuses vaatleja staatuses ning otsitakse võimalikke kokkupuutepunkte vastava ministeeriumi TA vajadustega, et planeerida eelarvelisi vahendeid konkurssidel osalemiseks. Vastavad viited on toodud tabelis kommentaaridena. Kokkuvõtlikult on 2016. aasta jooksul ministeeriumid selgitanud oma TA vajadusi ning analüüsinud algatuste poolt pakutavasse lisandväärtusesse ja optimeerinud osalust algatustest vastavalt oma rahalistele võimalustele. Näiteks on Keskkonnaministeerium liikunud JPI „Kliima“ algatuses liikmestaatusest vaatlejastaatusesse ning võtnud 2017. aasta plaani vee temaatikaga seonduvate TA tegevuste detailse kavandamise.

Järgnevas tabelis on toodud summaarne (nii riigieelarvelised kui tõukefondide vahendid) eelarvete valdkondlik jaotus. 2016 ja 2017 aastate võrdluses on näha mõningast ühtlustumist. Järgmistel aastatel on osaluskava ettepanekuga võimalik tasakaalu mõjutada ministeeriumide planeeritava osaluse määramisel ja struktuurivahendite suunamisel ühiskonkurssidel osalemiseks.

**Tabel 1**

**EL partnerluste rahastamine valdkondade lõikes 2016. ja 2017. aastal**

|  |  |  |  |  |
| --- | --- | --- | --- | --- |
| **Valdkond** | **Eelarve 2016** | **Osakaal 2016** | **Eelarve 2017** | **Osakaal 2017** |
| Loodusteadused ja tehnika | 420368 | 32% | 497 325 € | 28% |
| Bio- ja keskkonnateadused | 556638 | 42% | 596 567 € | 33% |
| Terviseuuringud | 244611 | 19% | 294 862 € | 16% |
| Ühiskonnateadused ja kultuur | 49828 | 4% | 248 358 € | 14% |
| Multidistsiplinaarsed algatused | 50000 | 4% | 150 000 € | 8% |
| **Kokku:** | **1 321 445 €** | **100%** | **1 787 112 €** | **100%** |

**Tabel 2**

**EL partnerluste rahastamine organisatsioonide lõikes 2016. ja 2017. aastal**

|  |  |  |
| --- | --- | --- |
| **Rahastaja** | **Eelarve 2016** | **Eelarve 2017** |
| Haridus- ja Teadusministeerium | 12 773 € | 13 028 € |
| SIME Konsortsium (TÜ, EMÜ) | 100 000 € | 100 000 € |
| Keskkonnaministeerium | 124 800 € | 50 000 € |
| Maaeluministeerium | 308 000 € | 282 359 € |
| Sotsiaalministeerium | 21 855 € | 47 073 € |
| Majandus- ja Kommunikatsiooniministeerium | 62 000 € | 60 400 € |
| Eesti Teadusagentuur | 692 017 € | 1 234 252 € |
| **Kokku:** | **1 321 445 €** | **1 787 112 €** |

Ministeeriumid on oma TA tegevuste planeerimistel muutunud aktiivsemaks otsides valdkonna arenguks sobivaid algatusi. 2017 aastal on kavas läbi viia mitmed EL partnerluste ühiskavandamist puudutavad töötoad ning nõupidamised, mis võimaldaks rahastajate ringi laiendada ning tutvustada viimastele uusi ühiskavandamise algatusi. Sellest lähtuvalt võib loota, et ministeeriumite huvi kasv kajastub järgmise osaluskava uuenduse raames ka rahaliselt väljenduvas panuses. Näiteks Kaitseministeerium (ja kaitsevägi) on defineerinud oma TA vajadused ning avaldanud valmisolekut laialdaselt osa võtta sobivast EL partnerlusest ning on juba seotud Euroopa kaitseuuringute kavandamise tegevustega (nn *preparatory action*[[2]](#footnote-2)), võetakse osa üheksanda EL teadusuuringute ja innovatsiooni raamprogrammi ettevalmistustes (võimaliku kaitseuuringute osa defineerimine).

Rahastajate huvi kasv EL partnerlustes osalemises 2016. aastal on ilmselt osaliselt tingitud ka teadusnõunike järkjärgulisest tööle asumisest ministeeriumitesse. Järgnevatel aastatel tuleks suurendada teadusnõunike rolli ministeeriumite TA vajaduste strateegilisel planeerimisel, sealhulgas EL partnerluste ühiskavandamisel. Eesti Teadusagentuuri partnerlustes osalemise rahastamise mahu peamine kasv võrreldes 2016.a. on tingitud EL tõukefondide täiendavast rahastusest (SA ETAg-i poolt elluviidava programmi, „Teaduse rahvusvahelistumine, mobiilsuse ja järelkasvu toetamine – Mobilitas Pluss“), mis võimaldavad luua sünergiat Horisont 2020 instrumentide kasutamisel ja võimendada riigieelarvelisi vahendeid.

## **Eesti osalused EL algatustes**

EL partnerlustes osalemise võib liigitada viide gruppi, mille eesmärgid ja sisu on selgitatud lisas 1.

## **Eesti osalus Euroopa Teadustaristute Strateegiafoorumi tegevuskava objektides**

Eesti on praeguse seisuga astunud kuue Euroopa Teadustaristute Strateegiafoorumi (ESFRI) teekaardi taristuobjekti liikmeks. Nende objektide rahastamine kajastub osaluskavas. Taristute tegevust ning liikmete osalemist ja seega ka rahalist panust planeeritakse ning raporteeritakse viieaastaste perioodidega. Rahastajate ringis on lisaks ETAg-le ka Haridus- ja Teadusministeeriumi, Sotsiaalministeeriumi ja Riikliku siirdemeditsiini ja kliiniliste teadusuuringute keskuse (SIME) konsortsium. Järgnevalt on toodud viited taristuobjektide kirjelduse ja 2016. aasata tegevuste kohta.

#### **ELIXIR** Eluteaduste andmete teadustaristu (ELIXIR: A Distributed Infrastructure for Life-Science Information)



#### **European Spallation Source** ERIC - Euroopa neutronkiirguse allikas (European Spallation Source)



#### **BBMRI ERIC** - Biopankade ja biomolekulaarressursside infrastruktuur (BBMRI: Biobanking and Biomolecular Resources Research Infrastructure)



#### **EATRIS ERIC** - Euroopa siirdemeditsiini infrastruktuur (EATRIS: European Advanced Translational Research Infrastructure in Medicine)



#### **ESS ERIC** - Euroopa Sotsiaaluuring (European Social Survey)



#### **CLARIN ERIC** - Ühine keeleressursside ja -tehnoloogia infrastruktuur (CLARIN: Common Language Resources and Technology Infrastructure)



## **Eesti osalus ELi teadustegevuste ühiskavandamise initsiatiivides (Joint Programming Initiative - JPI)**

Euroopa Liidu teadusuuringute ühise kavandamise algatuste (Joint Programming Initiative – JPI) eesmärgiks on riikide vahel kooskõlastada ning ühiselt kavandada teadusprogramme, mis nõuavad elluviimiseks laiemat koostööd ning rohkem ressursse. JPIdes osalemine ei ole otseselt seotud rahaliste kohustustega (va juhul kui on kehtestatud osalustasu), kuid annab võimaluse kaasa rääkida rahastusinstrumentide kavandamises ning osaleda JPI tegevuste raames loodavates ERA-NET voorudes. Eesti osaleb praegu kuues ühiskavandamise initsiatiivis:

* [JPI Kliima](http://www.jpi-climate.eu/) - Euroopa kliimateadmiste ühendamine - **Keskkonnaministeerium (vaatleja)**
* [JPI Vesi](http://www.waterjpi.eu/) - Veeprobleemid muutuvas maailmas – **Keskkonnaministeerium (liige)**
* [JPI Ookeanid](http://www.jpi-oceans.eu/) - Terved ja produktiivsed mered ja ookeanid – **Keskkonnaministeerium (liige) ja Maaeluministeerium (liige)**
* [JPI FACCE](https://www.faccejpi.com/) - Põllumajandus, toiduga kindlustatus ja kliimamuutused – **Maaeluministeerium (liige)**
* [JPI HDHL](http://www.healthydietforhealthylife.eu/) - (Joint Programming Initiative on A Healthy Diet for a Healthy Life) – **Sotsiaalministeerium (liige)**
* [JPI AMR](http://www.jpiamr.eu/) - Antibiootikumi-resistentsuse väljakutsed ja T&A võimekus, - **Maaeluministeerium ja Keskkonnaministeerium (mõlemad vaatlejana).**

2017. aastal planeerib Keskkonnaministeerium oma osalust täpsustada, eriti vee valdkonda puudutavates algatustes, ning on alustanud läbirääkimisi osalemiseks vastavates ERA-NET konkurssides. Samuti osaletakse alates 2017.a jaanuarist IC4WATER (Tackling Water Challenges in the International Context) projektis, mille eesmärgiks on liita JPI Vesi rahastajate võrgustiku arendamine ning valdkonna koostöömudelite võrdleva analüüsi läbiviimine ja ühiskonkursside kavandamine.

Maaeluministeerium on identifitseerinud oma huvid osavõtuks JPIde raames planeeritavatest ühiskonkurssidest.

## **Eesti osalus EL toimise lepingu Artikkel 185 põhinevates programmides**

Euroopa Liidu toimimise lepingu artiklil 185 põhinevad ühisprogrammid (vt Lisa 1) on liikmesriikide vahelised temaatilised programmid, milles osaleb rahastajana ka Euroopa Komisjon. Eesti osaleb neist kolmes: Läänemere uuringute programmis BONUS (<http://www.bonusportal.org>), Euroopa metroloogia teadus- ja innovatsiooniprogrammis EMPIR (<https://www.euramet.org/research-innovation/empir>) ning väikese- ja keskmise suurusega ettevõtetele suunatud innovatsiooni toetusprogrammis EUROSTARS(2) (<https://www.eurostars-eureka.eu>).

BONUS programm on lõpufaasis ning uusi konkursse enam läbi ei viida – rahastatakse vaid käimasolevaid projekte. Programmi tulemused esitatakse koos lõppraportiga 2017. aastal. Samuti esitatakse ettepanek osalemiseks jätkutegevustes.

EMPIR programmis osaleb Eestist AS Metrosert ning assotsieerunud liikmena Tartu Ülikool. Osalust rahastab Majandus- ja kommunikatsiooniministeerium. 2016.a. osales AS Metrosert seitsmes projektis, mille abikõlblikud kogukulud olid 62 000 eurot, ja 2017.a. viib projektitegevusi ellu viies projektis, mille abikõlblikud kogukulud on 60 400 eurot. 2016. aasta projektikonkursi tulemused selguvad jaanuaris 2017.

EUROSTARS programmis osaleb rahastajana EAS. Hetkel ei osaleta konkursside rahastamisel.

## **Eesti osalus ERA-NET skeemi konkurssides**

EL teadusuuringute ja innovatsioon raamprogrammi Horisont 2020 instrumendi ERA-NET COFUND eesmärk on toetada avaliku sektori partnerlusi, sealhulgas liikmesriikide vahelisi ühiskavandamise algatusi hõlmates nende ettevalmistamist, võrgustiku struktuuride loomist, ühistegevuste kavandamist, elluviimist ja koordineerimist, samuti Liidu poolt kaasrahastatava riikidevahelise taotlusvoorude läbiviimist. 2017 aastal jätkub planeeritud konkursside läbiviimine sh jätkuvad eelmistes EL raamprogrammides alanud ERA-NET skeemi projektid.

2017. aastal annab Euroopa Komisjon Horisont 2020 raamprogrammi vahehindamise raames hinnangu ka selle osalusvormi efektiivsuse kohta.

## **Eesti osalus teistes EL algatustes ja TA rahastamine väljaspool EL partnerlusi**

Teistes EL algatustes on osalemine episoodiline või veel kavandamise järgus. Arengutest antakse teada osaluskava uuendamise käigus.

Lisaks käesoleva EL partnerluste raamistikule on mõningad osapooled kaasatud ka teistesse rahvusvahelise TA koostöö tegevuste rahastamisele. Näiteks osaleb Maaeluministeerium TA programmide võrgustikus „European Phytosanitary Research Coordination and funding (Euphresco)“ ning „Era- ja avaliku sektori koostöö karjamaa-raiheina eelaretuses“ (Põhjamaade Ministrite Nõukogu egiidi all). Samuti on Eesti ettevõtjatel ja teadus- ning arendusasutustel võimalus osa võtta Euroopa Kosmoseagentuuri teadusprogrammidest. Osalus Euroopa Kosmoseagentuuri programmides on tagatud läbi Majandus- ja Kommunikatsiooniministeeriumi eelarve, kontaktpunktis on määratud Ettevõtluse Arendamise sihtasutus. SA Eesti Teadusagentuur rahastab lisaks bilateraalset koostööd ning Euroopa Molekulaarbioloogia organisatsiooni grante.

## **Kokkuvõte**

Kokkuvõtteks võib tõdeda, et EL TA rahastamise instrumentide maastik on väga mitmekesine. Seetõttu on eriti oluline rahastajate selge arusaam oma valdkonna TA vajadustest. EL partnerlustes osalemiseks on oluline mõista osalemise kaudu loodavast lisandväärtusest. Partnerlustes osalemiseks on vaja eelarvetesse planeerida pikema ajaperspektiiviga vastavad vahendid.

Kuna Eesti osalus rahvusvahelistes teadusprogrammides toob Eestisse lisavahendeid, uusi teadmisi, tellimusi ja võimalusi meie riigi kõrgtehnoloogilise majanduse arenguks, peab .Eesti Teadusagentuur tähtsaks eesmärkide saavutamiseks ühistegevustes osalemist. Protsessi parendamiseks oleme koostanud järgmised soovitused:

* Töötada välja ministeeriumite strateegilise teadus- ja arendustegevuse (TA) plaanid,
* SA ETAg-l koostöös ministeeriumitega leida vastavalt identifitseeritud teadus-arendustegevuse vajadusele sobivad EL partnerlused,
* osaluskava koostamise protsessi kaasata kõik relevantsed ministeeriumid ning riigikantselei ja töö efektiivseks korraldamiseks määrata igal osalejal vastav kontaktisik,
* kavandada ministeeriumite eelarvetes vahendid Eestile prioriteetsetes EL partnerlustes osalemiseks.

**Otsuse projekt:**

1. Kiita heaks Eesti Euroopa Liidu teadus- ja arendustegevuse partnerlustes osalemise kava (2017-2020) ning soovitada Eesti Teadusagentuuri nõukogul see heaks kiita ja korraldada selle rakendamine.
2. Osapooltel lähtuda oma järgmise aasta tegevustest SA Eesti Teadusagentuuri eelpool toodud soovitustest.

Silver Lätt, [silver.latt@etag.ee](mailto:silver.latt@etag.ee)

SA ETAg, välisteaduskoostöö osakonna juhataja

# **LISA 1**

# **Osaluskavas peamiste mõistete seletused**

## **Euroopa Teadustaristute Strateegiafoorumi teekaardi objektid**

Euroopa Teadustaristute Strateegiafoorumi (ESFRI) teekaart on Euroopa Komisjoni pika-ajaline abivahend otsuste tegemiseks, mis sisaldab loendit uutest või kaasajastamist vajavatest üle-euroopalise tähtsusega teaduse infrastruktuuridest. ESFRI on Euroopa Teaduse Infrastruktuuride Strateegiafoorum (European Strategy Forum for Research Infrastructures), mis on Euroopa Liidu algatatud riikide mitteformaalne koostööorgan teaduse infrastruktuuride strateegiliseks loomiseks ja koostööks;

ESFRI teekaardi objektide loomiseks ja/või opereerimiseks on välja töötatud juriidiline raamistik - ERIC (European Research Infrastructure Consortium - <https://ec.europa.eu/research/infrastructures/index_en.cfm?pg=eric> )

Veebileht: <https://ec.europa.eu/research/infrastructures/index_en.cfm?pg=esfri>

## **ELi teadustegevuste ühiskavandamise initsiatiivid**

Euroopa Liidu teadusuuringute ühise kavandamise algatuste (Joint Programming Initiative – JPI) eesmärgiks on riikide vahel kooskõlastada ning ühiselt kavandada teadusprogramme, mis nõuavad elluviimiseks laiemat koostööd ning rohkem ressursse. Ühise kavandamise valdkonnad lepib kokku kõrgetasemeline ühise kavandamise rühm, mis koosneb liikmesriikide ja Euroopa Komisjoni poolt nimetatud esindajatest. Rühm töötab välja ühise visiooni, määratleb teadusuuringute kava ja valmistab ette selle koostamise. Hetkel on käivitatud 10 algatust:

1. [Alzheimer and other Neurodegenerative Diseases](http://www.neurodegenerationresearch.eu/) (JPND)
2. [Agriculture, Food Security and Climate Change](http://www.faccejpi.com/) (FACCE)
3. [A Healthy Diet for a Healthy Life](https://www.healthydietforhealthylife.eu/)
4. [Cultural Heritage and Global Change: A New Challenge for Europe](http://www.jpi-culturalheritage.eu/)
5. [Urban Europe - Global Urban Challenges, Joint European Solutions](http://www.jpi-urbaneurope.eu/)
6. [Connecting Climate Knowledge for Europe](http://www.jpi-climate.eu/) (CliK'EU)
7. [More Years, Better Lives - The Potential and Challenges of Demographic Change](http://www.jp-demographic.eu/)
8. [Antimicrobial Resistance- The Microbial Challenge - An Emerging Threat to Human Health](http://www.jpiamr.eu/)
9. [Water Challenges for a Changing World](http://www.waterjpi.eu/water-jpi/)
10. [Healthy and Productive Seas and Oceans](http://www.jpi-oceans.eu/)

Veebileht: <http://ec.europa.eu/research/era/joint-programming_en.html>

## **EL toimimise lepingu artiklil 185 põhinevad programmid**

Euroopa Liidu toimimise lepingu artiklil 185 põhinevad ühisprogrammid on liikmesriikide vahelised temaatilised programmid, milles osaleb rahastajana ka Euroopa Komisjon. Eesti osaleb neist kolmes: Läänemere uuringute programmis BONUS, Euroopa metroloogia teadus- ja innovatsiooniprogrammis EMPIR ja ettevõtluse toetusprogrammis EUROSTARS.

Veebileht: <http://ec.europa.eu/research/era/art-185_en.htm>

**BONUS** programmis on lisaks Eestile veel kaasatud Läänemerd ümbritsevad riigid – Taani, Soome, Saksamaa, Läti, Leedu, Poola, Venemaa ja Rootsi. Programmi peamiseks eesmärgiks on kokku tuua mere-, merendus-, majandus- ja sotsiaalteaduste vallas tegutsevate teadlaste kogukonnad, et lahendada peamisi Läänemere regioonile omaseid probleeme. Osalust rahastavad SA Eesti Teadusagentuur, Maaeluministeerium ja Keskkonnaministeerium.

Veebileht: [www.bonusportal.org](http://www.bonusportal.org)

## **ERA-Net Cofund rahastusinstrument**

Horisont 2020 instrumendi ERA-NET COFUND eesmärk on toetada avaliku sektori partnerlusi, sealhulgas liikmesriikide vahelisi ühiskavandamise algatusi hõlmates nende ettevalmistamist, võrgustiku struktuuride loomist, ühistegevuste kavandamist, elluviimist ja koordineerimist, samuti Liidu poolt kaasrahastatava riikidevahelise taotlusvoorude läbiviimist.

Peamine ja kohustuslik tegevus ERA-NET COFUND’i rakendamisel on kaasrahastava ühise projektikonkursi korraldamine, mille tulemusena rahastatakse riikidevahelist teadusuuringute ja/või innovatsiooniprojekte (üks kaasrahastatud ühiskonkurss grandilepingu kohta). Lisaks kaasrahastatud ühiskonkursile võivad konsortsiumid ellu viia muid ühiseid tegevusi, sealhulgas korraldada ühiskonkursse, mida rahastatakse partnerite rahadega. Instrument on jätk eelmistest EL TA raamprogrammides eksisteerinud ERA-NET ja ERA-NET Plus skeemidele. EK kaasrahastuse määr on ERA-NET COFUNDi puhul 33% ehk sama kui oli RP7 ERA-NET Plus meetmel.

Teemade raames võivad esitada taotlusi kõik teadust rahastavate organisatsioonide võrgustikud, sh ka Teadusuuringute ühise kavandamise algatused (JPI), Euroopa Komisjoni (EK) top-up rahastusega ühiskonkursi korraldamiseks. Võitnud konsortsiumid alustavad ühiskonkursside ettevalmistamist.

Veebileht: <http://ec.europa.eu/research/era/era-net-in-horizon-2020_en.htm>

**EMPIRi** (Euroopa metroloogia teadus- ja innovatsiooniprogramm) peamine Euroopa metroloogia uuringute programm mille peamisteks eesmärkideks on toetada SI mõõtühikute süsteemi arengut ning arendada mõõteteadust mitmetes rakendusvaldkondades. Programmi rakendusüksus EURAMET e. V annab rahalist toetust projektikonkursside tulemusel selgunud osalejatele. Toetus konkursi edukalt läbinud EMPIR projektidele määratakse iga projekti kohta kindlaks protsendimäärana abikõlbulikest kuludest. Eestist osaleb AS Metrosert ning assotsieerunud liikmena Tartu Ülikool. Osalust rahastab Majandus- ja kommunikatsiooniministeerium.

Veebileht: <https://www.euramet.org/research-innovation/empir>

**EUROSTARS ja EUROSTARS2** on Euroopa ettevõtluse toetusprogrammid, mis on mõeldud turule orienteeritud väikestele ja keskmistele ettevõtetele rahvusvahelise teadus- ja arendustegevuse toetamiseks. Toetuse taotlemisel on tingimuseks, et projektis osaleks (moodustaks konsortsiumi) vähemalt kaks teadus- ja arendustegevust (T&A) viljelevat ettevõtet eri EUROSTARSi programmiga liitunud riikidest. Projekti juhtroll kuulub VKE-le, mis kaasab projekti teised VKEd, teadusasutused, ülikoolid, suurettevõtted. Teadus- ja arendustegevust viljelevaks loetakse VKEd, kus vähemalt 10% täistöökohaga töötajatest on hõivatud T&A valdkonnas või sama protsendi mahus ettevõtte käibest on suunatud vahendeid teadus- ja arendustegevusse. EUROSTARSi programmi koordineerib EUREKA sekretariaat Brüsselis koostöös Euroopa Komisjoni, rahvuslike rahastajate ja EUREKA programmi koordinaatoritega (Eestis – Ettevõtluse Arendamise Sihtasutus).

Veebileht: <https://www.eurostars-eureka.ee>

1. <http://ec.europa.eu/research/participants/data/ref/h2020/other/wp/2016_2017/annexes/h2020-wp1617-annex-d-ejpcofund_en.pdf> [↑](#footnote-ref-1)
2. <https://www.eda.europa.eu/what-we-do/activities/activities-search/preparatory-action-for-csdp-related-research> [↑](#footnote-ref-2)